Bent er á það á bloggi Júlíusar Sigþórssonar að verið sé að selja íslenskar evrur á þýsku útgáfu uppboðsvefjarins eBay . Evrurnar eru snotrar og sýna hesta , Ingólf Arnarson og villisveppi m.a . En einhverjum kann e.t.v. að koma það spánskt fyrir sjónir þar sem evrur hafa aldrei verið gefnar út á Íslandi . Raunin er enda sú að um er að ræða takmarkaða útgáfu sem svissneskt fyrirtæki lét gera fyrir þremur árum til að sýna hvernig íslenskar evrur gætu litið út . Á vefsíðunni eru birtar myndir af evrunum , sem seldar eru í hefðbundnum pakkningum fyrir myntsafnara með einni mynt af hverjum tagi , allt frá eins sents mynt að tveimur evrum . Þá fylgir spjald með mynd af landinu og helstu upplýsingum um það . Sagt var frá því í Morgunblaðinu í júlí árið 2004 að svissneskt fyrirtæki hefði tekið upp á því að búa til ímyndaða evrumynt og var hún seld á vefsíðu fyrirtækisins , þá voru gerðar norskar , færeyskar , grænlenskar og svissneskar evrur . Á vefsíðu eBay er raunar tekið fram að um prufuútgáfu sé að ræða , en engu að síður hvatt til að fólk bjóði vel í peningana , sem sagðir eru fallegir . Hæsta boð sem enn hefur borist hljóðar upp á rúmar fjórar evrur , en andvirði eins slíks umslags af evrum nemur tæpum fjórum evrur . Fölsku evrurnar þykja því verðmeiri en þær raunverulegu .